Animdefoᴐ binom kyerε nsaguo mu sε εyε ᴐkwan a nipa anaa nnipakuo bi nam so ne wᴐn Nyame di nkitaho. Nsaguo yε kwan titire baako a Akanfoᴐ nam so kᴐ wᴐn Nyankopᴐn nkyεn, de wᴐn aseda kᴐma no, na wᴐde wᴐn abisadeε nso to n’anim. Sε yεyi ano kasa no firi mu a, nneyεeε ahodoᴐ binom kᴐ so wᴐ mpaeεyie yi mu, a ne nyinaa kasa kyerε Akanfoᴐ. Saa nneyεeε yi bi ne ne nkyerεaseε na εdidi soᴐ yi.
• Deε ᴐregu nsa no de n’akyi ma εdᴐm no.
Nneyεeε a εdi kan yε sεdeε onipa a ᴐregu nsa no gyina, na εno ne sε, ᴐdane n’akyi hwε εdᴐm no so. Wei asekyerε ne sε, ᴐregyina wᴐn a wᴐatwa ahyia hᴐ anan mu ayi mpaeε. Εda no adi sε, nnipa a atwa ahyia hᴐ no nyinaa wᴐ n’afa, na wᴐtaa n’akyi. Mpanimfoᴐ kyerε sε sε yεyi obi sε ᴐnni saa dwuma no a, ᴐdi dwuma sε ntamgyinafoᴐ ma ateasefoᴐ ne awufoᴐ ne ahonhom. Sε ᴐdane n’akyi ma wᴐn saa a, εkyerε sε wᴐn na wᴐasoma no wᴐ nananom hᴐ, na εkyerε sε sε nananom wᴐ biribi de ma wᴐn a, wᴐmfa mfa onii no so, na εnyε wᴐn a wᴐtwa ahyia hᴐ no mu biara so.
• Deε ᴐregu nsa no kwaha ne ntoma.
Sε yεka sε obi akwaha ne ntoma a, εkyerε sε wapia ntoma no afiri n’abati ato n’abasam. Ԑtᴐ da nso a ᴐyi ntoma no firi n’abasam de bᴐ ne mu anaa ne sisi mu. Saa nneyεeε yi da adi wᴐ nsaguo mu. Wei kyerε obuo ne ahobraseε a saa nipa no de rema nananom. Yεbεkyerε wei mu sε, sε yεhwε Akanman mu a, ᴐbarima bi ntoma da n’abati a, εkyerε tumi a saa nipa no wᴐ. Wei kyerε sε sε obi ntoma da n’abati na ᴐde regu nsa a, εkyerε sε ᴐwᴐ tumi, na ᴐne nananom ne ahonhom nkaeε ne Nyankopᴐn yε pε. Akanfoᴐ mfoa wei so, εfiri sε wᴐkyerε sε asotwe mpo tumi di akyire.
• Ↄworᴐ ne mpaboa tia so.
Saa nneyεeε yi nso kyerε obuo. Wᴐgye di sε εyε mpaebᴐ berε, εnna wᴐrekᴐ nnipa a wᴐsoso sene wᴐn anim akᴐsrε wᴐn nkyεn mmoa. Sε yεhwε a, yεn afie mu mpo sε yεrewura yεn adan mu a, yεworᴐ yεn nan ase mpaboa, na εnyε berε a yεrekᴐ okokuroko bi anim. Sε obi hyε mpaboa di saa dwuma no a, εnkyerε obuo, na εbεtumi aba sε wᴐn mpaebᴐ no mpo nnuru Nyankopᴐn ne ahonhom no anim.
• Wᴐhwie nsa no gu kᴐnkᴐ anaa deε wᴐde regu nsa no mu prεnsa.
Deε ᴐregu nsa no kyeame no gu kᴐnkᴐ no mu mprεnsa. Gyidie ne nkyerεaseε a εtaa wei akyi ne sε, nananom anim, wᴐkᴐ no prεnsa. Ԑma yεhunu sε, sε worepε adeε afiri obi hᴐ na εyε wo adehia a, εsε sε woma w’anan yε ntiantia, na w’ani bere. Animdefoᴐ bi nso kyerε sε deε wᴐdi kan hwie no yε abrafoᴐ dea, deε εtᴐ so mmienu no yε nkonnwa no dea, εna deε εtᴐ so mmiεnsa no yε nananom dea.
• Deε ᴐregu nsa no ka nsa no hwε
Deε ᴐregu nsa no de nsa no bi ka n’ano. Wᴐyε wei εfiri sε wᴐpε sε nanaom hunu sε aduro anaa ade bᴐne biara nni deε wᴐde rema wᴐn afa so asrε wᴐn hᴐ mmoa no mu. Akanfoᴐ gye owuo akyi abrabᴐ anaa asetena di. Deε εda wᴐne wᴐn a wᴐawuo no ntam ne sε wᴐtumiyε nneεma a ateasefoᴐ ntumi, enti sε wode biribi rema wᴐn a, εsε sε εyε deε εho te.
• Ↄma nsa no so kyerε soro ansa na ᴐde agu fam
Deε ᴐregu nsa no di kan de nsa kyerε soro ansa na ᴐde agu fam. Wei kyerε Akanfoᴐ gyidie wᴐ Nyankopᴐn mu, na εkyerε sε ne tumi so sene ahonhom nkaeε no nyinaa. Kasa a wᴐka saa berε no bi ne sε “Otwieduampᴐn Kwame, yεkyerε wo nsa na yεmma wo nsa”. Wei nso da no adi sε Onyankopᴐn yε kronkro.
• Deε ᴐregu nsa no bᴐ ne mu ase
Nsaguo yε aseda ne anidie ne abisadeε a yεde kᴐ ahonhom ne Nyankopᴐn anim. Wei kyerε obuo a ᴐwᴐ de ma nananom ne Nyankopᴐn. Sε yεba Akanman mu a, berε biara a abᴐfra bεgyina ᴐpanin anim akasa no, ᴐbᴐ ne mu ase anaa ᴐsane nsa gu n’akyi de kyerε obuo.
Saa nneyεeε yinom yε adeε a adeε a εde biribi adi fa deε Akanfoᴐ pε sε wᴐde to dwa no ho, na εda wᴐn amammerε ne wᴐn su adi.
